
Text rozhodnutia
Súd: Krajský súd Bratislava Spisová značka: 18CoE/318/2014 Identifikačné číslo súdneho spisu: 1111205897 Dátum vydania rozhodnutia: 17. 09. 2014 Meno a priezvisko sudcu, VSÚ: JUDr. Boris Tóth ECLI: ECLI:SK:KSBA:2014:1111205897.1 Uznesenie Krajský súd v Bratislave v exekučnej veci oprávneného: POHOTOVOSŤ, s.r.o., Pribinova 25, Bratislava, IČO: 35 807 598, zastúpeného: Fridrich Paľko, s.r.o., (skôr F legal, s.r.o.) Moyzesova 8, 811 05, Bratislava, (predtým Advocate, s.r.o., so sídlom Pribinova 25, 811 09 Bratislava), proti povinnému: F. H., X. B. XXX/XXX, G., štátny občan SR, pre vymoženie uloženej povinnosti a trov exekúcie, o odvolaní oprávneného proti uzneseniu Okresného súdu Bratislava I, č.k. 1Er/265/2011-18 zo dňa 22.10.2013, takto r o z h o d o l : Krajský súd v Bratislave, odvolanie oprávneného podané prostredníctvom jeho právneho zástupcu, proti uzneseniu Okresného súdu Bratislava I, pod č.k. 1Er/265/2011-18 zo dňa 22.10.2013 o d m i e t a . o d ô v o d n e n i e : Odvolaním napadnutým uznesením prvostupňový súd vyhlásil exekúciu vedenú na Okresnom súde Bratislava I pod sp. zn. 1Er/265/2011 v časti o vymoženie dojednaného zmenkového úroku vo výške 0,25% denne z dlžnej sumy 772,53 Eur od 01.06.2010 do zaplatenia za neprípustnú, pretože tieto úroky 0,25% denne z dlžnej istiny sú považované za odporujúce všeobecne uznávaným pravidlám chovania a sú v rozpore s dobrými mravmi. Proti tomuto uzneseniu prvostupňového súdu sa po zákonnej lehote odvolal elektronicky dňa 11.03.2014 právny zástupca oprávneného. Odvolací súd zistil, že napadnuté uznesenie zo dňa 22.10.2013 č.k. 1Er/265/2011-18, EX 2587/2011 prevzal právny zástupca oprávneného dňa 21.02.2014. Odvolanie bolo podané elektronicky právnym zástupcom oprávneného dňa 11.03.2014 po zákonnej lehote. Pätnásty deň na podanie odvolania spadal oprávnenému na deň 08.03.2014, t.j. sobotu. Prvý pracovný deň bol pondelok 10.03.2014. Odvolanie bolo podané elektronicky až utorok 11.03.2014, po lehote. Podľa § 204 ods. 1 zákona č. 99/1963 Zb. Občiansky súdny poriadok (ďalej len „OSP“) odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje. Podľa § 2018 ods. 1 písm. a) OSP odvolací súd odmietne odvolanie, ktoré bolo podané oneskorene. Keďže odvolanie bolo podané po lehote, odvolací súd v zmysle § 218 ods. 1 písm. a) OSP odvolanie oprávneného prostredníctvom jeho právneho zástupcu odmietol. Toto uznesenie bolo prijaté členmi senátu pomerom hlasov 3:0 (§ 3 ods. 9 tretia veta zákona č. 757/2004 Z.z. v znení neskorších predpisov). Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2014:1111205897.1 (dáta aktuálne k 10. 11. 2026). Záväzné je znenie zverejnené súdom.




